Document ID: 32014D0085

A BIZOTTSÁG HATÁROZATA
(2014. február 13.)
a réztartalmú biocid termékek nem helyettesíthető felhasználás céljára történő forgalomba hozataláról
(az értesítés a C(2014) 718. számú dokumentummal történt)
(Csak az angol, a spanyol, a holland és a lengyel nyelvű szöveg hiteles)
(2014/85/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendeletre (1) és különösen annak 5. cikke (3) bekezdésére,
mivel:
(1)
A biocid termékek forgalomba hozataláról szóló 98/8/EK európai parlamenti és tanácsi irányelv 16. cikke (2) bekezdésében említett program első szakaszáról szóló, 2000. szeptember 7-i 1896/2000/EK bizottsági rendelet (2) 4. cikke értelmében a rezet bejelentették többek között a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (3) V. mellékletében meghatározott 2., 5. és 11. terméktípusokban való felhasználásra.
(2)
A réznek a 98/8/EK irányelv I., I.A., illetve I.B. mellékletébe való felvételének alátámasztására azonban nem nyújtottak be hiánytalan dokumentációt a megfelelő határidőkön belül. A bizonyos anyagoknak a biocid termékek forgalomba hozataláról szóló 98/8/EK európai parlamenti és tanácsi irányelv I., IA. vagy IB. mellékletébe történő fel nem vételéről szóló, 2012. február 9-i 2012/78/EU bizottsági határozattal (4) együtt értelmezett 1451/2007/EK rendelet 4. cikkének (2) bekezdése értelmében a réz 2013. február 1-jétől nem hozható forgalomba a 2., 5., illetve 11. terméktípusban való felhasználás céljára.
(3)
Az 1451/2007/EK rendelet 5. cikke alapján az Egyesült Királyság, Spanyolország, Hollandia és Lengyelország külön-külön kérelmet nyújtottak be a Bizottsághoz, amelyben a réztartalmú biocid termékek forgalomba hozatalának engedélyezését kérték azon felhasználások céljára, amelyek mellett e határozat mellékletében az „Igen” szó olvasható.
(4)
A Bizottság a kérelmeket, valamint a kérelmekkel kapcsolatban kapott észrevételeket elektronikus úton közzétette.
(5)
A kérelmek szerint a legionárius betegség terjedése a víz, különösen az ivóvíz, a fürdővíz, a zuhanyozóvíz és a hűtőtornyok vizének használatával hozható kapcsolatba. Megállapítást nyert továbbá az is, hogy a legionárius betegség halálos kimenetelű lehet és különösen a kórházi fekvőbetegek veszélyeztetettek. A kérelmezők úgy vélik, hogy a legionárius betegség visszaszorítására leginkább alkalmas rendszer kiválasztása összetett feladat, és számos olyan paraméter függvénye, mint például a rendszer kialakítása, kora, komplexitása és a víz vegyi tulajdonságai.
(6)
Néhány kérelem szerint a réztartalmú biocid termékeket arra használják, hogy a tengeri olaj- és gázkitermelő létesítmények fő vízbemenetében bizonyos organizmusok elszaporodását megakadályozzák; e felhasználás jelentősége igen nagy, hiszen a vizet többek között feldolgozási célokra, ivó- és fürdővíz-előállításra, valamint tűzoltásra használják, és a vízbemenet eldugulása végzetes lehet a létesítményen dolgozók egészsége és biztonsága szempontjából.
(7)
A nyilvános konzultáció során kapott észrevételekben a megkérdezettek azonban arra hívták fel a figyelmet, hogy a vízrendszereket más módszerekkel is fertőtleníteni lehet. A kérelmeket benyújtó tagállamok azzal érveltek, hogy ahhoz, hogy a legionárius betegség terjedését meg tudják fékezni területükön, illetve adott esetben csökkentsék azt a kockázatot, hogy a tengeri létesítmények fő vízbemeneti nyílása eldugul, kellő számú műszakilag és gazdaságilag megvalósítható megoldásra is szükség van. Ezt a nyilvános konzultációk során megerősítette a kérdéses termékek néhány felhasználója is, pl. a kórházak.
(8)
Mindezek alapján tehát valószínűnek tűnik, hogy ha a legionárius betegség visszaszorítása, illetve adott esetben a tengeri olaj- és gázkitermelő létesítmények fő vízbemenetében a bizonyos organizmusok elszaporodásának megakadályozása céljából történő felhasználás nem lenne megengedett, az pillanatnyilag súlyos közegészségügyi kockázatot jelentene. Jelenleg tehát szükség van a nem helyettesíthető felhasználás esetére vonatkozó eltérésekre.
(9)
Ha azonban a réztartalmú biocid termékek felhasználói nem nyújtanak be haladéktalanul hiánytalan kérelmet a réz szóban forgó terméktípusokban való felhasználásának jóváhagyására, akkor alternatív módszereket kell használniuk a legionárius betegség, illetve bizonyos szervezetek elszaporodásának visszaszorítására. Indokolt tehát előírni, hogy ilyen esetben a felhasználók az említett tagállamokban kellő időben széles körű tájékoztatást kapjanak annak érdekében, hogy még azelőtt meg tudjanak győződni az alternatív módszerek hatékonyságáról, mielőtt ki kellene vonni a réztartalmú biocid termékeket a forgalomból,
ELFOGADTA EZT A HATÁROZATOT:
1. cikk
(1) Az Egyesült Királyság, Spanyolország, Hollandia és Lengyelország az 1451/2007/EK rendelet 5. cikkének (3) bekezdésében meghatározott feltételek függvényében engedélyezhetik a rezet (EK-szám: 231-159-6; CAS-szám: 7440-50-8) tartalmazó biocid termékek forgalomba hozatalát az e határozat mellékletében megadott felhasználások esetében.
(2) Ha benyújtják a dokumentációkat a réznek a szóban forgó terméktípusokban való felhasználásának jóváhagyására, és azok hiánytalanságát az értékelést végző tagállam elismeri 2014. december 31-ig, akkor az Egyesült Királyság, Spanyolország, Hollandia és Lengyelország továbbra is engedélyezhetik e termékek forgalomba hozatalát - egészen az 528/2012/EU rendelet 89. cikkében egy adott anyag jóváhagyása, illetve jóváhagyásának elutasítása esetére előírt határidőkig.
(3) A (2) bekezdésben leírtaktól eltérő esetekben az Egyesült Királyság, Spanyolország, Hollandia és Lengyelország 2017. december 31-ig továbbra is engedélyezhetik a kérdéses termékek forgalomba hozatalát, amennyiben 2015. január 1-jétől gondoskodnak a felhasználók széles körű tájékoztatásáról, miszerint a szóban forgó felhasználási célokra sürgősen alternatív módszereket kell bevezetni, és hatékonyan végrehajtani.
2. cikk
Ennek a határozatnak a Spanyol Királyság, a Holland Királyság, a Lengyel Köztársaság és Nagy-Britannia és Észak-Írország Egyesült Királysága a címzettjei.
Kelt Brüsszelben, 2014. február 13-án.

Labels: 1
20
0
3
15